AFRIKAANSE OPSOMMING: Ons beskou ’n teoretiese beskrywing van gevangde Bose-Fermi mengsels met ’n verstelbare interspesie wisselwerking in die teenwoordigheid van ’n magneties-geïnduseerde Feshbach resonansie. Die veeldeeltjiefisika van die sisteem word by ekwilibrium binne die welbekende gemiddelde-veld en lokale-digtheid benaderings hanteer. Sodoende word die fisika lokaal tot die van ’n homogene sisteem gereduseer. Ons neem ’n ryk fase-struktuur waar met beide eerste- en tweede-orde fase-oorgange tussen die normale en BEK fases. Ons beskou ook die globale eienskappe van die mengsel by ’n vaste totale aantal deeltjies en ondersoek hoe die digtheidsprofiele en deeltjiegetalle van die afstemming en die profiel van die val afhang.